પ્લાઝોવની વેઠિયા મજુરોની છાવણીની દૈવી કરૂણાતા એ હતી, કે કેટલાક યહૂદી કેદીઓ, પોતાના અંગત કારણોસર, એમોનનું રાજ ચાલતું રહે તેવાં કાવતરાં કરતા હતા! જેનો એક દાખલો રોમન જિંટર હતો. ભૂતપૂર્વ વેપારી અને હજુ હાલમાં જ રાબી લેવાર્તોવને જ્યાંથી છોડાવવામાં આવ્યા હતા એ મેટલવર્ક્સના નિરીક્ષક યહૂદી રોમન જિન્ટરને એક દિવસ સવાર-સવારમાં જ એમોન ગેટેની ઑફિસેથી તેડું આવ્યું. એમોનની ઑફિસમાં જઈને એણે બારણું બંધ કર્યું એ સાથે જ એણે એમોનની કેટલીયે ઝાપટો ખાવી પડી. પછી એમોન તેને દરવાજાની બહાર ઘસડી ગયો અને પગથિયાં ઊતરીને ઑફિસના પ્રવેશદ્વાર પાસેની એક દિવાલ પાસે તેને ઊભો રાખી દીધો! “એક પ્રશ્ન પૂછી શકું છું આપને?” રખેને એમોન તેને નાટકિયો ગણે એ બીક સાથે દિવાલ પાસે ઊભા રહેલા જિંટરે તૂટી ગયેલા બે દાંત જમીન પર થુંકી નાખતાં સહજ રીતે પૂછ્યું. ગેટે તેના પર ગરજ્યો “સાલા હરામી, મેં માગેલી હાથકડીઓ તેં હજુ સુધી નથી બનાવી આપી! મારા ટેબલ પરનું કેલેન્ડર કહે છે, બદમાશ.” જવાબમાં જિંટરે કહ્યું “પણ કમાન્ડન્ટ, આપની રજા લઈને કહું છું, કે ગઈકાલે સાંજે જ આપના હુકમ પ્રમાણેની હાથકડીઓ મેં બનાવી આપી છે. હેર ઓબરસ્કારફ્યુહરર ન્યુશેલને મેં પૂછેલું કે મારે એ હાથકડીનું શું કરવું, ત્યારે તેમણે મને આપની ઑફિસમાં આપવાનું કહેલું, તેથી મેં ત્યાં આપી દીધી હતી.”